次朱必先與師是唱酬韻  其一
作者：陳造
朝代：宋

paragraphs: 朱郎滿腹抱賢業，壯歲彈鋏仍哀歌。
飛將未侯方朔餓，天無老眼如子何。
紛紛過眼日百十，超拔如君信難及。
平陵筆陣吾敢支，穩掇世科人所必。
小兒鹿鹿空肩隨，血指汗顔驚崛奇。
於菟一嘯百獸懾，誰顧露草寒蛩悲。
詩書鼓吹且强飯，舜咨皋謨適華旦。
功名迫逐可得辭，等閑莫詠南山粲。